Märtsikuuks on kobrastel talvine toiduvaru enamasti otsas. Suurema jääkatte puhul, mis  vähemalt sisemaal veel valitseb, võib reeglina pimeduse katte all toimetavaid kopraid tegutsemas näha ka valgemal ajal. Paksu jääkaane tõttu puudub mõningates kohtades kobrastel otsene veetee toidulauani, mistõttu on viimased sunnitud ette võtma suisa paarisaja meetri pikkuseid rännakuid maismaal. Pimedast ajast jääb kobrastel sellel ajal sageli vajaka ning keskpäeval tegutsev punahammas ei ole sellel ajal midagi erilist. See aeg on hea nende jälgimiseks ja jäädvustamiseks. Kobras võib ühte ja sama toidulauda  külastada seni, kuni see end ammendab. Kopsaka ning "mahlaka" pajupõõsastiku puhul näiteks mitu-mitu päeva.